Jann Sjursen (KRF), 2003-03-18:
Jeg vil gerne takke ordførerne for partierne for en positiv debat og selvfølgelig også justitsministeren for fremlæggelsen af regeringens holdning til Kristeligt Folkepartis lovforslag.
Overordnet er jeg i hvert fald glad for, at Folketinget er enig i, at det er vigtigt, at vi gør mere for at få ram på bagmændene og i den sammenhæng selvfølgelig også på mellemmændene.
Det synes at være den helt generelle holdning
i Folketinget
Det i sig selv, synes jeg, markerer måske den skærpelse i holdningen, der har præget Folketinget i de senere år, selv om vejene kan skilles, når det gælder det helt konkrete: Hvad skal der så til?
Den overordnet positive holdning gælder, for så vidt angår den første del af vores forslag, hvor der synes at være bred enighed, og hvor regeringen også henviser til, at man er på vej med et lovforslag, som er sendt i høring.
Det er et lovforslag, som vil stort set det samme, som Kristeligt Folkeparti vil med sit forslag, altså give politiet adgang til telefonaflytning over for bagmændene, hvis vi deler det op sådan.
Her synes jeg i øvrigt, at fru Elisabeth Arnold i debatten har en pointe, der også er vigtig for Kristeligt Folkeparti, nemlig at det lovforslag, regeringen har sendt i høring, jo indeholder - sagt sådan ligeud - alt godt fra havet.
Og de retssikkerhedsmæssige betænkeligheder, som regeringen i dag gør gældende i forhold til den anden del af Kristeligt Folkepartis lovforslag, for så vidt angår mellemmændene og muligheden for at bruge telefonaflytning i den sammenhæng, kunne man måske, havde jeg nær sagt, spare, til vi skal diskutere regeringens eget lovforslag, for så bliver der for alvor anledning til at diskutere retssikkerheden, når vi skal diskutere civile agenter osv., osv.
Men nuvel, hver især må selvfølgelig vælge sine argumenter.
Måske lidt pudsigt, synes jeg, når man ser på, hvad der er lagt op til i lovforslaget fra regeringens side, at Kristeligt Folkepartis forslag, ifølge Venstres og De Konservatives holdning, alene skal falde på, at her går vi altså lige pludselig for vidt.
Dermed ikke være sagt, at det er let, når vi taler om at give politiet disse forbedrede efterforskningsmuligheder i form af telefonaflytning.
Det skal nøje vurderes fra sag til sag, for det må under alle omstændigheder give anledning til retssikkerhedsmæssige betragtninger.
Netop derfor har vi valgt at sætte målrettet ind på det her område med det lovforslag, vi behandler her i dag.
Vi finder fra Kristeligt Folkepartis side, at det er vigtigt, at vi giver politiet de muligheder, både i forhold til bagmænd, men altså også i forhold til mellemmænd.
Skal vi ramme bagmændene, bliver vi også nødt til at få forbedret muligheden for at ramme mellemmændene.
Det er vores helt grundlæggende holdning i Kristeligt Folkeparti, og derfor ændringerne i både § 228 og § 229.
Vi vil selvfølgelig også gerne være med til at få belyst yderligere konsekvenser af Kristeligt Folkepartis forslag i forbindelse med debatten videre i Retsudvalget.
Men jeg synes også, det er vigtigt, at vi får færdigbehandlet forslaget i denne folketingssamling, så vi kan komme videre i kampen mod prostitutionen som sådan og ikke mindst de bag- og mellemmænd, som står bag.
Jeg vil også godt her mod afslutningen understrege, at de to forslag, vi i dag har fremlagt fra Kristeligt Folkepartis side, heraf det sidste altså i forhold til rufferibestemmelserne i straffelovgivningen, selvfølgelig ikke kan stå alene med hensyn til at få bekæmpet bagmændene og hjulpet de prostituerede. Der skal en bred vifte af initiativer til, og det skal der selvfølgelig især på det sociale område, som ordførerne har været inde på, ikke mindst i den tidligere debat vi havde.
Men det er vigtigt for mig at slå fast her mod afslutningen af debatten om dette lovforslag, at der skal en lang række initiativer til på området, men også retspolitiske initiativer, sådan som vi har foreslået med dette lovforslag.
Men jeg glæder mig over den støtte, som er udtalt især fra Socialdemokratiets og Dansk Folkepartis side og også Det Radikale Venstre, som i hvert fald var åbne over for at overveje det, og jeg opfatter det også som et positivt tilsagn med de overvejelser, man nu skal gøre i forbindelse med udvalgsbehandlingen.
Så håber jeg, at det lykkes SF at gå nærmere til biddet undervejs, så kunne det begynde at se ud til, at der rent faktisk var flertal for at få gennemført dette forslag.
Jeg synes sådan set, det ville være ærgerligt, hvis det var SF, der skulle stå i vejen for, at vi rent faktisk når videre på det område, som jo ellers for SF er så vigtigt, nemlig at vi får ram på bagmændene, og vi får hjulpet de prostituerede.
Så ikke mindst en stærk opfordring til SF om at kridte skoene i denne her sag.